Seuns verdrink in rivierPolisieduikers op die toneel. (Foto: SAPD) Die liggame van twee Oos-Kaapse seuns is Dinsdag uit die Swartkopsrivier in Kariega (Uitenhage) gehaal nadat hulle die naweek saam met maats daar gaan swem en onder die water verdwyn het. Jerome Cowie (11) en Corné Boesak (12) het Sondag saam met vier ander seuns die rivier probeer oorsteek, maar in die middel van die rivier moeg geword. Een van hul maats het omgedraai om hulle oor die rivier te help, maar hulle het in die proses onder die water verdwyn. Al die ander seuns het uit die water geklim en huis toe gegaan. Die seuns het hul ouers eers later meegedeel wat met hul maats gebeur het nadat hul ouers hulle oor die vermiste seuns uitgevra het. Kapt. Gerda Swart, polisiewoordvoerder, sê ’n soektog is van stapel gestuur en polisieduikers het Dinsdag omstreeks 10:00 Jerome en Corné se liggame uit die water gebring. ’n Geregtelike doodsondersoek word nou gedoen. “Die polisie doen ’n beroep op ouers om te verseker dat daar altyd volwasse toesig is wanneer kinders rivier toe gaan om te swem, aangesien die slagoffers meestal nie kan swem nie,” sê Swart.